Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om 21. ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)"

(2000/C 140/01)

Rådet for Den Europæiske Union besluttede den 3. februar 2000 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Johannes M. Jaschick til ordfører. Sektionen vedtog sin udtalelse den 8. marts 2000.

Det Økonomiske og Sociale Udvalg vedtog på sin 371. plenarforsamling af 29.-30. marts 2000, mødet den 29. marts 2000, med 63 stemmer for, følgende udtalelse.

1. Indledning

1.1. For på effektiv vis at beskytte befolkningen mod bl.a. kræftfremkaldende, mutagene og reproduktionstoksiske stoffer og præparater har det siden 1994(1) været forbudt at sælge bestemte farlige stoffer til "privat brug".

1.2. Reglerne om klassificering, emballering og etikettering af disse stoffer ajourføres regelmæssigt ved en tilpasning til den videnskabelige viden og den tekniske udvikling(2).

1.3. Kommissionen skal senest seks måneder efter offentliggørelsen af nye klassificeringer(3) stille forslag om, at disse nyklassificerede kræftfremkaldende, mutagene eller reproduktionstoksiske stoffer(4) optages i bilag I til direktiv 76/769/EØF, således at de ikke risikerer at blive solgt til "privat brug".

1.4. Efter det foreliggende direktivforslag skal to kræftfremkaldende stoffer (i kategori 2) og et reproduktionstoksisk stof (i kategori 2) føjes til listen over farlige stoffer og præparater(5).

2. Generelle bemærkninger

2.1. ØSU bifalder forbudet mod anvendelse af disse stoffer til "privat brug". Det betragter Kommissionens forslag som et bidrag til bevarelse og fremme af sundhedsbeskyttelsen, bl.a. inden for rammerne af handlingsplanen til kræftbekæmpelse,(6) meddelelsen om udviklingen i folkesundhedspolitikken i Det Europæiske Fællesskab(7) samt den meddelelse om en sundhedspolitisk strategi for EU, som påtænkes offentliggjort i 2000.(8)

2.2. Med den foreliggende 21. ændring af direktiv 76/769/EØF indføres et ensartet regelsæt for anvendelse af disse farlige stoffer og præparater, som på ingen måde er til gene for det indre marked.

2.3. Da offentligheden hurtigst muligt bør beskyttes mod risici af denne art, burde man efter ØSU's opfattelse overveje, om der kan gås hurtigere frem, end det hidtil har været tilfældet. En procedureforenkling med en vis automatik ville være ønskelig. Rådet og Parlamentet har indtil nu ikke kunnet tilslutte sig en sådan forenkling.

2.4. ØSU går ud fra, at disse nye klassificeringer også vil gælde for alle EØS-lande, og at de på et tidligt tidspunkt vil blive medinddraget i forhandlingerne med de lande, der ønsker EU-medlemskab. ØSU slår i denne forbindelse til lyd for et tættere samarbejde med de organisationer og sammenslutninger, som er ansvarlige for sikkerhed og sundhed i disse lande.

3. Særlige bemærkninger

3.1. ØSU udtrykker tilfredshed med, at Kommissionen under høringerne i forbindelse med udarbejdelsen af den 21. ændring også har indhentet ekspertudtalelser fra miljø- og forbrugerorganisationer.

3.2. ØSU bifalder, at Kommissionen i sine overvejelser benytter forebyggende sundhedsbeskyttelse som ledetråd. Den griber ind på grundlag af en berettiget mistanke om, at disse stoffer medfører uoprettelige sundhedsskader. Den klassificerer derfor disse stoffer i de relevante kategorier og optager dem på listen over kræftfremkaldende, mutagene eller reproduktionstoksiske stoffer.

3.3. ØSU går ud fra, at restbeholdninger ikke må bruges op, og at forbudet naturligvis også gælder for import.

3.4. Efter ØSU's mening burde man overveje, om begrebet "privat brug" ikke kunne formuleres mere præcist; navnlig bør forbrugeren og den mindre håndværksvirksomhed udtrykkeligt nævnes. ØSU udtrykker ønske om, at man også via de berørte organisationer og sammenslutninger intensiverer oplysningen om disse stoffers farlighed.

3.5. I betragtning af, hvor farlige disse stoffer er, burde man overveje at afkorte 6-månedersfristen mellem offentliggørelsen af nyklassificerede kræftfremkaldende, mutagene eller reproduktionstoksiske stoffer og det deraf afledte kommissionsforslag.

3.6. Af hensyn til sundhedsbeskyttelsen bør det ligeledes overvejes, om også de i artikel 2 nævnte frister kan afkortes.

Bruxelles, den 29. marts 2000.

Beatrice Rangoni Machiavelli

Formand for

Det Økonomiske og Sociale Udvalg

(1) Direktiv 76/769/EØF, EFT L 262 af 27.9.1976, s. 201, ændret ved direktiv 94/60/EF, EFT L 365 af 31.12.1994, s. 1.

(2) Bilag I til direktiv 67/548/EØF, EFT 196 af 16.8.1967, s. 1, senest ændret ved direktiv 94/69/EF, EFT L 381 af 31.12.1994, s. 1.

(3) Jf. direktiv 94/60/EF, EFT L 365 af 31.12.1994, s. 1.

(4) Klassificeringsproceduren er fastlagt i direktiv 67/548/EØF.

(5) Disse stoffer anvendes i øjeblikket i kemiske produktionsprocesser og er indeholdt i mange ildfaste keramikplader samt i auto-airbags.

(6) Kommissionens, Europa-Parlamentets og Rådets afgørelse nr. 646/96/EF af 29.3.1996, "Handlingsplan for kræftbekæmpelse som led i indsatsen inden for folkesundhed (1996-2000)", EFT L 95 af 16.4.1996, s. 9.

(7) KOM(1998) 230 endelig udg.: Kommissionens meddelelse om udviklingen i folkesundhedspolitikken i Det Europæiske Fællesskab af 15.4.1998; ØSU's udtalelse: EFT C 407 af 28.12.1998, s. 21.

(8) KOM(2000) 186 endelig udg., berammet til udgangen af marts 2000 i Kommissionens arbejdsprogram.